Mere end 2.500 svenskere kan ikke få et personnummer med deres rigtige fødselsdag.

- Beklager. Vi har ikke flere personnumre tilbage på din fødselsdato.

Sådan lyder meldingen til stadigt flere svenskere fra broderlandets svar på Skat, Skatteverket. I 2.561 tilfælde har det derfor været nødvendigt at give borgerne et forkert personnummer – et nummer, som ikke afspejler deres fødselsdato.

- Hvis man har fødselsdag den 1. januar og vi ikke har flere personnumre på den dato får man i stedet den 2. januar. Og så videre. Det regnes ud automatisk. Men hvad gør vi, hvis vi løber tør for personnumre i en hel måned, spørger Skatteverkets virksomhedsudvikler, Ingegerd Widell, i et interview med Dagens Nyheter.

Bestemte datoer er problemet

Den uheldige situation er opstået fordi, der på hver fødselsdato kun kan laves 999 personnumre – 499 til kvinder og 500 til mænd.

Dagligt kommer der ikke over 500 nye svenskere til verden, så der er intet problem. Udfordringen opstår med de mange flygtninge og indvandrere, der kommer til landet i disse måneder, og særligt dem, der er født i 1950’erne og 1960’erne.

Mange af dem viser sig at være født i dagene omkring 1. januar og 1. juli, ligesom også fødselsdatoen 21. marts er ganske hyppigt forekommende hos indvandrere fra Afghanistan og Iran. Den dato hænger nemlig sammen med det persiske nytår.

Allerede i 2007 advarede Skatteverket om problemet, og Sverige fraråder nu andre lande at indføre et system, der er opbygget på samme måde som det svenske.

De første seks cifre i et svensk personnummer består af personens fødselsdato, mens de tre følgende cifre er et såkaldt fødselsnummer. Sidste ciffer er et kontrolciffer.

Ingen problemer i Danmark

Dermed minder de svenske personnumre om de danske CPR-numre. Men problemet kan ikke opstå i Danmark i nærmeste fremtid, lyder det fra CPR-kontoret, som er en del af Social- og Indenrigsministeriet.

Kontorchef Carsten Grage forklarer til TV 2, at Danmark for flere år siden indførte muligheden for at lave CPR-numre uden et kontrolciffer til sidst.

Det betyder, at man, efter at have tildelt cirka 270 CPR-numre med kontrolcifre til kvinder og 270 til mænd på en given fødselsdato, begynder på numre uden kontrolcifre. På den måde kan der laves 4.000 eller 6.000 CPR-numre på alle givne fødselsdatoer.

Danmark er derfor ikke så meget som i nærheden af at løbe tør for personnumre.